text: Absalonsen skifter til Sønderjyske
  31 august 2012 kl. 13.45
  Sønderjyskes superligamandskab har sikret sig offensiv forstærkning i form af FC Københavns Johan Absalonsen.
  Et par dage før det danske transfervindues udløb har Sønderjyske hentet en markant forstærkning.
  Sønderjyderne har gaflet offensivspilleren Johan Absalonsen i FC København, og den 26-årige tidligere landsholdsspiller har underskrevet en kontrakt, der gælder frem til 31. december 2014.
  - Johan Absalonsen er en spændende offensiv profil, der har masser af speed i støvlerne. Yderligere er han dygtig på at udfordre, og jeg tror, at han bliver et stort aktiv for vores offensiv, siger sportschef Ole Nielsen i en pressemeddelelse.
  Johan Absalonsen fik sin fodboldopdragelse i B1913, men skiftede i 2004 til Brøndby.
  Han røg tilbage til Fyn og til OB to år senere, inden han igen flyttede østpå i 2011.
  Han nåede dog ikke at få ret mange kampe, inden han blev udlånt til Horsens i foråret.
  Absalonsen har spillet to landskampe for Danmark og har scoret en enkelt gang. Det skete i 3-1-sejren over USA i november 2009.
  